b'\n_START_ARTICLE_\nJo\xc5\xbee Zadravec\n_START_SECTION_\n\xc5\xbdivljenje in delo\n_START_PARAGRAPH_\nZadravec je bil rojen v Beltincih, kjer je obiskoval osnovno \xc5\xa1olo. Ni\xc5\xbejo gimnazijo je obiskoval v Lendavi, leta 1955 pa kon\xc4\x8dal vi\xc5\xa1jo gimnazijo v Murski Soboti in se vpisal na Medicinsko fakulteto v Ljubljani. Diplomiral je jeseni 1960 in leta 1963 kon\xc4\x8dal podiplomski \xc5\xa1tudij iz zdravstvenega varstva matere in otroka v Ljubljani ter se usposobil za delo v \xc5\xbeenskih in otro\xc5\xa1kih dispanzerjih, v \xc4\x8dasu, ko \xc5\xa1e ni bilo ne pediatrov in ne ginekologov. Leta 1962 je postal vodja zdravstvene postaje Beltinci. Uvedel je laboratorijsko dejavnost, fizikalno terapijo, preventivno delo v ambulanti in na terenu, skrbel za vzgojno zdravstveno preobrazbo ljudi, bil, skratka, organizator dela v zdravstveni postaji. Leta 1973 je kon\xc4\x8dal \xc5\xa1tudij javnega zdravstva na zagreb\xc5\xa1ki Medicinski fakulteti, \xc5\xbee naslednje leto pa specializacijo iz splo\xc5\xa1ne medicine na MF v Ljubljani. Leta 1979 je dobil naslov magister medicinskih znanosti iz o\xc5\xbejega podro\xc4\x8dja javnega zdravstva, leta 1984 pa je doktoriral na Medicinski fakulteti v Zagrebu._NEWLINE_Zadravec je avtor ve\xc4\x8d poljudnoznanstvenih knjig, ter \xc5\xa1tevilnih \xc4\x8dlankov v zdravstveni in poljudnoznanstveni periodiki.'